CELEX: 32017D1213
Language: el
Date: 2017-07-04 00:00:00
Title: Εκτελεστική απόφαση (ΕΕ) 2017/1213 της Επιτροπής, της 4ης Ιουλίου 2017, σχετικά με τη σύσταση της Κοινοπραξίας Ευρωπαϊκής Ερευνητικής Υποδομής «Ολοκληρωμένη Δομική Βιολογία» (ΚΕΕΥ Instruct) [κοινοποιηθείσα υπό τον αριθμό C(2017) 4507]

6.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 173/47
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1213 ΤΗΣ ΕΠΙΤΡΟΠΉΣ
   της 4ης Ιουλίου 2017
   σχετικά με τη σύσταση της Κοινοπραξίας Ευρωπαϊκής Ερευνητικής Υποδομής «Ολοκληρωμένη Δομική Βιολογία» (ΚΕΕΥ Instruct)
   
      
         [κοινοποιηθείσα υπό τον αριθμό C(2017) 4507]
      
   
   (Τα κείμενα στην αγγλική, γαλλική, δανική, ιταλική, ολλανδική, πορτογαλική, σλοβακική και τσεχική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Το Βέλγιο, η Γαλλία, η Δανία, η Ελλάδα, το Ηνωμένο Βασίλειο, η Ισπανία, το Ισραήλ, η Ιταλία, οι Κάτω Χώρες, η Πορτογαλία, η Σλοβακία, η Σουηδία, η Τσεχική Δημοκρατία και το Ευρωπαϊκό Εργαστήριο Μοριακής Βιολογίας (EMBL) ζήτησαν από την Επιτροπή να συστήσει την Κοινοπραξία Ευρωπαϊκής Ερευνητικής Υποδομής «Ολοκληρωμένη Δομική Βιολογία» (ΚΕΕΥ Instruct). Η Ελλάδα, η Ισπανία, η Σουηδία και το Ευρωπαϊκό Εργαστήριο Μοριακής Βιολογίας έχουν γνωστοποιήσει την απόφασή τους να συμμετάσχουν στην ΚΕΕΥ Instruct αρχικά ως παρατηρητές. Συμφώνησαν ότι το Ηνωμένο Βασίλειο θα είναι το κράτος μέλος υποδοχής της ΚΕΕΥ Instruct.
            
         
               (2)
            
            
               Δεδομένου ότι, στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση, οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει να παρατείνει την εν λόγω προθεσμία. Κατά συνέπεια, και με την επιφύλαξη τυχόν διατάξεων της συμφωνίας αποχώρησης, η παρούσα απόφαση εφαρμόζεται μόνον έως ότου το Ηνωμένο Βασίλειο παύσει να αποτελεί κράτος μέλος.
            
         
               (3)
            
            
               Εάν το Ηνωμένο Βασίλειο παύσει να αποτελεί κράτος μέλος και με την επιφύλαξη των διατάξεων ενδεχόμενης συμφωνίας αποχώρησης, η καταστατική έδρα της ΚΕΕΥ Instruct θα μετεγκατασταθεί στην επικράτεια κράτους μέλους ή συνδεδεμένης χώρας σύμφωνα με το άρθρο 8 παράγραφος 1 του κανονισμού (ΕΚ) αριθ. 723/2009.
            
         
               (4)
            
            
               Σύμφωνα με το άρθρο 5 παράγραφος 2 του κανονισμού (ΕΚ) αριθ. 723/2009, η Επιτροπή αξιολόγησε την αίτηση και κατέληξε στο συμπέρασμα ότι πληροί τις απαιτήσεις που προβλέπει ο εν λόγω κανονισμός.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 20 του κανονισμού (ΕΚ) αριθ. 723/2009,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Συστήνεται η Κοινοπραξία Ευρωπαϊκής Ερευνητικής Υποδομής «Ολοκληρωμένη Δομική Βιολογία», με την ονομασία «ΚΕΕΥ Instruct».
   2.   Τα ουσιώδη στοιχεία του καταστατικού της ΚΕΕΥ Instruct παρατίθενται στο παράρτημα.
   Άρθρο 2
   Η παρούσα απόφαση απευθύνεται στο Βασίλειο του Βελγίου, στη Γαλλική Δημοκρατία, στο Βασίλειο της Δανίας, στο Ηνωμένο Βασίλειο της Μεγάλης Βρετανίας και της Βόρειας Ιρλανδίας, στο Κράτος του Ισραήλ, στην Ιταλική Δημοκρατία, στο Βασίλειο των Κάτω Χωρών, στην Πορτογαλική Δημοκρατία, στη Σλοβακική Δημοκρατία και στην Τσεχική Δημοκρατία.
   
      Βρυξέλλες, 4 Ιουλίου 2017.
      
         
            Για την Επιτροπή
         
         Carlos MOEDAS
         
            Μέλος της Επιτροπής
         
      
   
   
      (1)  ΕΕ L 206 της 8.8.2009, σ. 1.
   
      ΠΑΡΑΡΤΗΜΑ
      
         ΟΥΣΙΩΔΗ ΣΤΟΙΧΕΙΑ ΤΟΥ ΚΑΤΑΣΤΑΤΙΚΟΥ ΤΗΣ ΚΕΕΥ INSTRUCT
      
      
         Τα άρθρα και οι παράγραφοι των άρθρων του καταστατικού της ΚΕΕΥ INSTRUCT που παρατίθενται κατωτέρω περιλαμβάνουν τα ουσιώδη στοιχεία σύμφωνα με το άρθρο 6 παράγραφος 3 του κανονισμού (ΕΚ) αριθ. 723/2009
      1.   Στόχοι και δραστηριότητες
      (άρθρο 4 του καταστατικού της ΚΕΕΥ Instruct)
      
               
                  1.
               
               
                  Σκοπός της ΚΕΕΥ Instruct είναι η δημιουργία και λειτουργία αποκεντρωμένης πανευρωπαϊκής ερευνητικής υποδομής με την ονομασία Instruct, και ειδικότερα:
                  
                              α)
                           
                           
                              η διευκόλυνση της προόδου στην ολοκληρωμένη δομική κυτταρική βιολογία·
                           
                        
                              β)
                           
                           
                              η παροχή ελεγχόμενης πρόσβασης σε ευρωπαϊκές εγκαταστάσεις και εξειδικευμένη εμπειρογνωσία αιχμής στον τομέα της δομικής βιολογίας·
                           
                        
                              γ)
                           
                           
                              η περαιτέρω ανάπτυξη της τεχνολογίας της Instruct· και
                           
                        
                              δ)
                           
                           
                              η παροχή κατάρτισης σε τεχνικές ολοκλήρωσης στον τομέα της δομικής βιολογίας.
                           
                        
            
               
                  2.
               
               
                  Για τον σκοπό αυτό, η ΚΕΕΥ Instruct αναλαμβάνει και συντονίζει πληθώρα δραστηριοτήτων στις οποίες περιλαμβάνονται, μεταξύ άλλων, οι ακόλουθες:
                  
                              α)
                           
                           
                              οι δραστηριότητες που προσφέρονται από τα κέντρα Instruct όπως η παροχή υποδομής στην κοινότητα χρηστών της δομικής βιολογίας και άλλες δραστηριότητες κατάρτισης, δικτύωσης και διάδοσης της Instruct·
                           
                        
                              β)
                           
                           
                              η δημιουργία και λειτουργία του κόμβου Instruct ο οποίος ασκεί τον κεντρικό συντονιστικό ρόλο για όλες τις δραστηριότητες Instruct που προσφέρονται μέσω των κέντρων Instruct·
                           
                        
                              γ)
                           
                           
                              η παροχή πρόσβασης στις υποδομές δομικής βιολογίας στα κέντρα Instruct μέσω διαδικτυακής πύλης Instruct με βάση αξιολόγηση από ομοτίμους και προγραμματισμό της πρόσβασης αποκλειστικά για τους χρήστες της Instruct από κέντρο Instruct·
                           
                        
                              δ)
                           
                           
                              ο συντονισμός από τον κόμβο Instruct επιμορφωτικών μαθημάτων και συναντήσεων εργασίας με θέμα τεχνικές και μεθόδους που σχετίζονται με τη δομική κυτταρική βιολογία, συμβάλλοντας στη διάχυση της εμπειρογνωσίας, την ενθάρρυνση των ανταλλαγών και την από κοινού ανάπτυξη με τον κλάδο·
                           
                        
                              ε)
                           
                           
                              ο συντονισμός από τον κόμβο Instruct κοινών προγραμμάτων μεταξύ των κέντρων Instruct τα οποία υποστηρίζουν νέες τεχνικές και τεχνολογικές προσεγγίσεις που παρέχουν δυνατότητες καλύτερης ολοκλήρωσης των τεχνολογιών δομικής βιολογίας·
                           
                        
                              στ)
                           
                           
                              ο συντονισμός προγραμμάτων με εταιρείες ανάπτυξης καινοτόμων τεχνολογιών δομικής βιολογίας με σκοπό την αποτελεσματική αξιοποίησή τους από τα κέντρα Instruct, ώστε να είναι προσβάσιμα στους ακαδημαϊκούς και βιομηχανικούς ερευνητές στην Ευρώπη·
                           
                        
                              ζ)
                           
                           
                              η δημιουργία γεφυρών ανάμεσα στις κοινότητες της δομικής, της κυτταρικής και της συστημικής βιολογίας μέσα από τον συντονισμό κοινών δράσεων, π.χ. συσκέψεων, συνεδρίων και συναντήσεων εργασίας·
                           
                        
                              η)
                           
                           
                              κάθε άλλη σχετική δράση η οποία συμβάλλει στην ισχυροποίηση της έρευνας στον Ευρωπαϊκό Χώρο Έρευνας.
                           
                        
            
               
                  3.
               
               
                  Η ΚΕΕΥ Instruct συστήνεται και λειτουργεί σε μη κερδοσκοπική βάση, για τους σκοπούς της περαιτέρω προώθησης της καινοτομίας καθώς και της μεταφοράς γνώσεων και τεχνολογίας. Είναι δυνατόν να διεξάγονται περιορισμένες οικονομικές δραστηριότητες, υπό την προϋπόθεση ότι έχουν στενή σχέση με την κύρια αποστολή της και δεν υπονομεύουν τα επιτεύγματα της ΚΕΕΥ Instruct.
               
            2.   Σύσταση της ΚΕΕΥ Instruct
      (άρθρο 2 του καταστατικού της ΚΕΕΥ Instruct)
      
               
                  1.
               
               
                  Συστήνεται Ευρωπαϊκή Ερευνητική Υποδομή αποκαλούμενη «Ολοκληρωμένη Δομική Βιολογία», εφεξής αναφερόμενη ως «Instruct».
               
            
               
                  2.
               
               
                  Η Instruct έχει τη νομική μορφή Κοινοπραξίας Ευρωπαϊκής Ερευνητικής Υποδομής (ΚΕΕΥ), συσταθείσας βάσει των διατάξεων του κανονισμού (ΕΚ) αριθ. 723/2009 για την ΚΕΕΥ, όπως τροποποιήθηκε από τον κανονισμό αριθ. 1261/2013 του Συμβουλίου (1) και φέρει το όνομα «ΚΕΕΥ Instruct».
               
            3.   Έδρα
      (άρθρο 3 του καταστατικού της ΚΕΕΥ Instruct)
      Η ΚΕΕΥ Instruct έχει την καταστατική της έδρα στην Οξφόρδη του Ηνωμένου Βασιλείου.4.   Διάρκεια
      (άρθρο 29 του καταστατικού της ΚΕΕΥ Instruct)
      Η ΚΕΕΥ Instruct υφίσταται επ' αόριστον. Η διάλυσή της είναι δυνατή σύμφωνα με το άρθρο 30.5.   Διάλυση
      (άρθρο 30 του καταστατικού της ΚΕΕΥ Instruct)
      
               
                  1.
               
               
                  Η διάλυση της ΚΕΕΥ Instruct πραγματοποιείται κατόπιν απόφασης του συμβουλίου σύμφωνα με το άρθρο 13.
               
            
               
                  2.
               
               
                  Χωρίς αδικαιολόγητη καθυστέρηση και σε κάθε περίπτωση εντός 10 ημερών από την έγκριση της απόφασης διάλυσης της ΚΕΕΥ Instruct και πάλι κατά το κλείσιμο της ΚΕΕΥ Instruct, η ΚΕΕΥ Instruct κοινοποιεί την απόφαση στην Ευρωπαϊκή Επιτροπή.
               
            
               
                  3.
               
               
                  Τα στοιχεία ενεργητικού που απομένουν μετά την πληρωμή των χρεών της ΚΕΕΥ Instruct κατανέμονται μεταξύ των μελών αναλογικά προς τη συσσωρευμένη ετήσια χρηματική συνεισφορά τους στην ΚΕΕΥ Instruct. Τα στοιχεία παθητικού που παραμένουν μετά την κατανομή των στοιχείων ενεργητικού της ΚΕΕΥ Instruct κατανέμονται μεταξύ των μελών, κατ' αναλογία της συσσωρευμένης ετήσιας χρηματικής συνεισφοράς τους στην ΚΕΕΥ Instruct και χωρίς να υπερβαίνουν το ποσό της μίας ετήσιας συνεισφοράς.
               
            
               
                  4.
               
               
                  Η ΚΕΕΥ Instruct παύει να υφίσταται από την ημερομηνία κατά την οποία η Ευρωπαϊκή Επιτροπή δημοσιεύει τη σχετική ανακοίνωση στην Επίσημη Εφημερίδα της Ευρωπαϊκής Ένωσης.
               
            6.   Ευθύνη
      (άρθρο 21 του καταστατικού της ΚΕΕΥ Instruct)
      
               
                  1.
               
               
                  Η ΚΕΕΥ Instruct ευθύνεται για τα χρέη της.
               
            
               
                  2.
               
               
                  Τα μέλη δεν είναι αλληλέγγυα υπεύθυνα για τα χρέη της ΚΕΕΥ Instruct.
               
            
               
                  3.
               
               
                  Η οικονομική ευθύνη εκάστου μέλους για τα χρέη και τις υποχρεώσεις της ΚΕΕΥ Instruct περιορίζεται στις αντίστοιχες συνεισφορές που καταβάλλει κάθε μέλος στην ΚΕΕΥ Instruct, όπως ορίζεται στο παράρτημα 2.
               
            
               
                  4.
               
               
                  Η ΚΕΕΥ Instruct επιλέγει την κατάλληλη ασφάλιση για την κάλυψη των ειδικών κινδύνων που συνδέονται με τη συγκρότηση και λειτουργία της ΚΕΕΥ Instruct.
               
            7.   Πολιτική πρόσβασης
      (άρθρο 25 του καταστατικού της ΚΕΕΥ Instruct)
      
               
                  1.
               
               
                  Κάθε μέλος υποδοχής ενός ή περισσότερων κέντρων Instruct παρέχει πρόσβαση στην υποδομή, υπό την προϋπόθεση της εγκεκριμένης διαδικασίας πρόσβασης, στον (στους) επιτυχόντα(-ες) υποψήφιο(-ους). Κάθε κέντρο Instruct προσδιορίζει το ποσοστό χωρητικότητας της υποδομής του το οποίο διατίθεται για έργα με πρόσβαση εγκεκριμένη από την Instruct. Η έγκριση των προτάσεων για πρόσβαση στην ΚΕΕΥ Instruct χορηγείται από την επιτροπή πρόσβασης με βάση την αξιολόγηση από διεθνείς εμπειρογνώμονες με κριτήριο πρωτίστως την επιστημονική αριστεία, και λαμβάνοντας επίσης υπόψη την τεχνική και επιχειρησιακή σκοπιμότητα.
               
            
               
                  2.
               
               
                  Η παροχή υπηρεσιών πρόσβασης τελεί υπό την εποπτεία του διευθυντή (της διευθύντριας) λαμβάνοντας υπόψη:
                  
                              α)
                           
                           
                              την επιστημονική αξιολόγηση (από ομοτίμους) του έργου·
                           
                        
                              β)
                           
                           
                              την αξιολόγηση σε υλικοτεχνικό επίπεδο η οποία διενεργείται από το (τα) ενδιαφερόμενο(-α) κέντρο(-α) Instruct με αντικείμενο την τεχνική σκοπιμότητα του έργου, το προσδοκώμενο χρονοδιάγραμμα και τον προγραμματισμό των εργασιών στο κέντρο· και
                           
                        
                              γ)
                           
                           
                              τους πόρους, χρηματοδοτικούς και σε είδος, που διαθέτει το κέντρο Instruct και ο κόμβος Instruct για την υποστήριξη της αιτούμενης πρόσβασης, και ειδικότερα την ικανότητα για πρόσβαση στο πλαίσιο της Instruct στο κέντρο Instruct από το οποίο ζητείται η πρόσβαση, και την επάρκεια κεφαλαίων κεντρικής πρόσβασης, υπό τη διαχείριση του κόμβου Instruct.
                           
                        
            
               
                  3.
               
               
                  Η ΚΕΕΥ Instruct κάνει δεκτές προτάσεις από οποιονδήποτε χρήστη για πρόσβαση στην υποδομή της ΚΕΕΥ Instruct.
               
            
               
                  4.
               
               
                  Η ΚΕΕΥ Instruct εξασφαλίζει ανοικτή πρόσβαση σε ερευνητές από ιδρύματα των μελών συμπεριλαμβανομένης της πρόσβασης στα δεδομένα, εργαλεία και υπηρεσίες που προσφέρονται από τα κέντρα Instruct. Χρήστες προερχόμενοι από μέλη έχουν δικαίωμα να υποβάλλουν αίτηση για πρόσβαση χρηματοδοτούμενη από την ΚΕΕΥ Instruct σε υποδομή, επιμορφωτικά μαθήματα, συναντήσεις εργασίας, συνέδρια ή άλλες δραστηριότητες που προσφέρονται και υποστηρίζονται από την ΚΕΕΥ Instruct. Η πρόσβαση σε δεδομένα και εργαλεία διέπεται από τις πολιτικές διαχείρισης δεδομένων και βιολογικού υλικού της ΚΕΕΥ Instruct και στην περίπτωση των έργων συνεργασίας, από συμφωνία μεταξύ όλων των χρηστών, όπως ορίζεται στο άρθρο 27.
               
            
               
                  5.
               
               
                  Χρήστες προερχόμενοι από μη μέλη δύνανται να υποβάλλουν αίτηση για πρόσβαση χρησιμοποιώντας το σύστημα υποβολής προτάσεων. Για την ακαδημαϊκή ή προανταγωνιστική έρευνα, χρεώνεται ακαδημαϊκό τέλος πρόσβασης. Ακαδημαϊκά τέλη μπορεί επίσης να χρεωθούν σε μη εμπορικούς χρήστες που αιτούνται πρόσβαση μέσω διακυβερνητικού οργανισμού και δεν εδρεύουν σε ένα από τα μέλη.
               
            
               
                  6.
               
               
                  Οι χρήστες που ζητούν πρόσβαση σε υποδομή της Instruct για έρευνα αποκλειστικής εκμετάλλευσης χρεώνονται το εμπορικό τέλος πρόσβασης. Σε αυτή την περίπτωση, τα δεδομένα που προκύπτουν από την πρόσβαση ανήκουν στον χρήστη και δεν υφίσταται υποχρέωση δημοσιοποίησης ή δημοσίευσής τους.
               
            
               
                  7.
               
               
                  Τα μέλη έχουν σε όλες τις περιπτώσεις προτεραιότητα όσον αφορά την πρόσβαση.
               
            
               
                  8.
               
               
                  Οι χρήστες υποδομής της ΚΕΕΥ Instruct για έρευνα μη αποκλειστικής εκμετάλλευσης συμφωνούν στη δημοσίευση των δεδομένων που προκύπτουν από την πρόσβαση και στη διάθεση των δεδομένων στο κοινό.
               
            8.   Ανεξάρτητο επιστημονικό γνωμοδοτικό συμβούλιο (ΑΕΓΣ)
      (άρθρο 17 του καταστατικού της ΚΕΕΥ Instruct)
      
               
                  1.
               
               
                  Το ΑΕΓΣ συγκροτείται με σκοπό να γνωμοδοτεί στο συμβούλιο σχετικά με επιστημονικά και στρατηγικά ζητήματα που άπτονται της ΚΕΕΥ Instruct. Το ΑΕΓΣ αξιολογεί τις επιδόσεις των κέντρων Instruct προκειμένου να διατυπώσει συστάσεις προς το συμβούλιο της Instruct για την έγκριση ή την απόρριψη ερευνητικών εγκαταστάσεων ως κέντρων Instruct και να γνωμοδοτήσει σχετικά με την πρόοδο και τους μελλοντικούς στρατηγικούς και επιστημονικούς στόχους, ανάγκες, ευκαιρίες, λαμβάνοντας υπόψη το συνολικό πλαίσιο.
               
            
               
                  2.
               
               
                  Το ΑΕΓΣ απαρτίζεται από τουλάχιστον πέντε και έως οκτώ επιστημονικούς και τεχνικούς εμπειρογνώμονες που διορίζονται από το συμβούλιο. Το ΑΕΓΣ εκλέγει πρόεδρο μεταξύ των μελών του με απλή πλειοψηφία. Η εντολή του (της) εκλεγμένου(-ης) προέδρου παρατείνεται αυτομάτως ώστε να μπορεί να εκπληρώσει τη θητεία του (της) στην προεδρία. Τα μέλη του ΑΕΓΣ δεν συμμετέχουν άμεσα στη διαχείριση της ΚΕΕΥ Instruct και είναι συνήθως εμπειρογνώμονες με προέλευση εκτός της Ευρώπης. Μέλη του ΑΕΓΣ είναι δυνατό να προτείνονται στο συμβούλιο από τον διευθυντή. Πιθανές συγκρούσεις συμφερόντων πρέπει να δηλώνονται πριν από την εξέταση από το συμβούλιο. Τα μέλη του ΑΕΓΣ διορίζονται για τριετή θητεία, η οποία μπορεί να ανανεωθεί μία φορά, κατά ένα έως τρία έτη. Τα μέλη του ΑΕΓΣ υποχρεούνται να υπογράψουν συμφωνία τήρησης του απορρήτου το αργότερο 30 ημέρες μετά τον διορισμό τους ή πριν από την ανταλλαγή εμπιστευτικών πληροφοριών, ανάλογα με το ποια ημερομηνία προηγείται χρονικά.
               
            
               
                  3.
               
               
                  Το ΑΕΓΣ συνεδριάζει τουλάχιστον μία φορά ετησίως για την αξιολόγηση της γενικής επιστημονικής και στρατηγικής προόδου που σημειώνεται από την ΚΕΕΥ Instruct σε σχέση με το επιστημονικό της όραμα και άλλες προκλήσεις.
               
            
               
                  4.
               
               
                  Τα μέλη του ΑΕΓΣ αποζημιώνονται από την ΚΕΕΥ Instruct για τις δαπάνες μετακίνησης και διαμονής ως ένα εύλογο ποσό, σύμφωνα με τις εντολές του συμβουλίου.
               
            9.   Πολιτική διάδοσης
      (άρθρο 26 του καταστατικού της ΚΕΕΥ Instruct)
      
               
                  1.
               
               
                  Η ΚΕΕΥ Instruct διευκολύνει την έρευνα και εν γένει, στο μέτρο του δυνατού, την ελεύθερη πρόσβαση στα ερευνητικά δεδομένα. Πέραν τούτου, η ΚΕΕΥ Instruct προάγει την έρευνα υψηλής ποιότητας και στηρίζει την κουλτούρα της «βέλτιστης πρακτικής», μέσω επιμορφωτικών δραστηριοτήτων.
               
            
               
                  2.
               
               
                  Η ΚΕΕΥ Instruct ενθαρρύνει γενικά τους ερευνητές να δημοσιοποιούν τα αποτελέσματα της έρευνάς τους και καλεί όλους τους χρήστες να δεχθούν αυτή την αντίληψη της ΚΕΕΥ Instruct.
               
            
               
                  3.
               
               
                  Η πολιτική διάδοσης περιγράφει τις διάφορες ομάδες αποδεκτών και η ΚΕΕΥ Instruct χρησιμοποιεί διάφορους διαύλους για να επικοινωνήσει με το κοινό των αποδεκτών, όπως δικτυακές πύλες, ενημερωτικό δελτίο, συναντήσεις εργασίας, συνέδρια, άρθρα σε περιοδικά, ημερήσιες εφημερίδες και μέσα κοινωνικής δικτύωσης.
               
            
               
                  4.
               
               
                  Οι δημοσιεύσεις που προκύπτουν από δραστηριότητες που υποστηρίζει η ΚΕΕΥ Instruct πρέπει να περιλαμβάνουν αναφορά στη συνδρομή του προσωπικού και στη χρήση των πειραματικών πόρων της ΚΕΕΥ Instruct.
               
            10.   Πολιτικές διαχείρισης δεδομένων, διανοητικής ιδιοκτησίας και βιολογικού υλικού
      (άρθρο 27 του καταστατικού της ΚΕΕΥ Instruct)
      
               
                  1.
               
               
                  Γενικά τηρούνται οι αρχές της ανοικτής πηγής και της ελεύθερης πρόσβασης.
               
            
               
                  2.
               
               
                  Όλα τα δεδομένα που παράγονται ως αποτέλεσμα δραστηριοτήτων της ΚΕΕΥ Instruct πρέπει, κατά βάση, να παραμένουν στην κυριότητα του (της) επιστήμονα που εργάστηκε για αυτά ή του ιδρύματος που τον (την) απασχολεί. Με την επιφύλαξη ήδη υφιστάμενων υποχρεώσεων, μεταξύ άλλων προς διάφορα ιδρύματα, οργανισμούς επιχορηγήσεων ή άλλα τρίτα μέρη, οι χρήστες υποδομής της Instruct μπορούν να ζητήσουν τη σύναψη συμφωνιών για τα δικαιώματα διανοητικής ιδιοκτησίας πριν από την έναρξη των εργασιών. Η προστασία της διανοητικής ιδιοκτησίας για τους χρήστες αποτελεί αποκλειστική ευθύνη των χρηστών.
               
            
               
                  3.
               
               
                  Στις περιπτώσεις που παρέχεται πρόσβαση σε υποδομή της ΚΕΕΥ Instruct για έργα συνεργασίας, οι χρήστες συμφωνούν σε συγκυριότητα των πειραματικών δεδομένων ή υλικού πριν από την έναρξη των εργασιών πρόσβασης, Η προστασία της κοινής διανοητικής ιδιοκτησίας για όλους τους χρήστες στις περιπτώσεις έργων συνεργασίας αποτελεί αποκλειστική ευθύνη των χρηστών.
               
            
               
                  4.
               
               
                  Η ΚΕΕΥ Instruct παρέχει κατευθύνσεις (μέσω των πολιτικών διαχείρισης δεδομένων και βιολογικού υλικού) στους χρήστες υποδομής της ΚΕΕΥ Instruct με στόχο να διασφαλίζεται ότι η έρευνα που απαιτεί χρήση υλικού το οποίο είναι προσβάσιμο μέσω της ΚΕΕΥ Instruct διεξάγεται εντός πλαισίου στο οποίο αναγνωρίζονται, στο μέτρο που προβλέπεται από τη νομοθεσία και τους κανονισμούς της χώρας υποδοχής, τα δικαιώματα των κατόχων δεδομένων και η ιδιωτική ζωή των ατόμων, και ότι η κυριότητα των δεδομένων και των εργαλείων που παράγονται ως αποτέλεσμα της δραστηριότητας της ΚΕΕΥ Instruct πρέπει να καθορίζεται με σαφήνεια.
               
            11.   Πολιτική απασχόλησης
      (άρθρο 28 του καταστατικού της ΚΕΕΥ Instruct)
      
               
                  1.
               
               
                  Η ΚΕΕΥ Instruct δύναται να απασχολεί προσωπικό το οποίο διορίζεται και απολύεται από τον διευθυντή.
               
            
               
                  2.
               
               
                  Το συμβούλιο εγκρίνει το οργανόγραμμα που καταρτίζεται από τον διευθυντή κατά την έγκριση του σχεδίου εργασιών.
               
            
               
                  3.
               
               
                  Ο διευθυντής ενημερώνει εκ των προτέρων το συμβούλιο σχετικά με τις χηρεύουσες θέσεις απασχόλησης και το οργανόγραμμα. Το συμβούλιο αποφασίζει ποιες θέσεις απαιτούν την έγκρισή του όσον αφορά τους επιλεγόμενους υποψηφίους.
               
            
               
                  4.
               
               
                  Οι διαδικασίες επιλογής για τις θέσεις προσωπικού της ΚΕΕΥ Instruct χαρακτηρίζονται από διαφάνεια και απαγόρευση των διακρίσεων, ενώ σέβονται τις αρχές των ίσων ευκαιριών απασχόλησης και της θετικής δράσης σύμφωνα με το εφαρμοστέο εργατικό δίκαιο. Στις περιπτώσεις στις οποίες συνάπτονται συμβάσεις εργασίας, τηρείται το εθνικό δίκαιο της χώρας στην οποία απασχολείται το προσωπικό.
               
            12.   Πολιτική για τις συμβάσεις προμηθειών
      (άρθρο 24 παράγραφος 1 του καταστατικού της ΚΕΕΥ Instruct)
      Το συμβούλιο εγκρίνει λεπτομερείς κανόνες σχετικά με τις διαδικασίες σύναψης συμβάσεων προμηθειών και τα κριτήρια που υποχρεούται να ακολουθεί η ΚΕΕΥ Instruct. Στα πλαίσια της εν λόγω πολιτικής όσον αφορά τη σύναψη συμβάσεων τηρούνται ανυπερθέτως οι αρχές της διαφάνειας, της αναλογικότητας, της αμοιβαίας αναγνώρισης, της ίσης μεταχείρισης και της απαγόρευσης των διακρίσεων.
      
         (1)  Κανονισμός (EE) αριθ. 1261/2013 του Συμβουλίου, της 2ας Δεκεμβρίου 2013, για την τροποποίηση του κανονισμού (ΕΚ) αριθ. 723/2009 σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (ΕΕ L 326 της 6.12.2013, σ. 1).